Сириатәи аҧсуаа рынхарҭа-ҩнқәа
06.09.2012

Мызқәак раҧхьа Сириантәи зҭоурыхтә ҧсадгьыл ахь нхара ҳәа ихынҳәыз ҳџьынџьуаа арепатриациазы аҳәынҭқарратә еилакы ацхыраарала Гәылрыҧшь араион Дранда аҳабла аҟны ауадақәа рыҭан.

Уажәшьҭа ҩымчыбжьа инарзынаҧшуеит Сириантәи иааз ҳџьынџьуаа Бабышьра ақыҭаҟны ҿыц анхара иалагеижьҭеи. Дара рҭаацәаратә ҭагылазаашьа зеиҧшраз инақәыршәаны, ирызшан ауадақәа. Жә-еихагылак змоу ари аҩны еиднакылоит зынӡа 54 уада. Шықәсқәак раҧхьа арепатриациаҟны еиҿкааз аргыларатә наплакы «Аибга” иабзоураны аҩны ҿыц еиҭашьақәыргылан. Араҟа уажәазы инхоит Сириантәи иааз 12 ҭаацәара. Иҟоуп Ҭырқәтәылантәи иааны инхақәоу ҳџьынџьуаагьы.

Асиа Мықә ааҩыуаак ахшара дрануп, 13 –ҩыуаак амаҭацәа драндууп. Лара хәҩык лҧацәа лыманы Аҧсныҟа нхара ҳәа дхынҳәит. Излаҳалҳәаз ала, хәҷ-хәчы араатәи аҧсҭазаара иашьцылеит, еиҳаракгьы рхатә уадақәа анроу рҭагылазаашьа еиҳа еиҕьхеит. Ауадақәа ракәзар, аремонт рызууп, ҩнымаҭәала еиқәыршәоуп. Уи аҟны ацхыраара ҟарҵеит арепатриациазы ахеилак инаҷыданы, Аҧсны ауаажәларратә еиҿкаарақәа рхаҭарнакцәа, иара убас амилаҭтә ресурсқәа реиҳабы Циза Гәымба.

Сириантәи иааз рахьтә иҟоуп аусура иалагақәазгьы, иара убас макьана аусуратә ҭыҧқәа ззымҧшаацгьы. Ашколқәра иаҵанакуа ахәыҷқәа ракәзар, Аҟәатәи алицеи-интернат аҟны аҵара рҵоит, егьырҭ лассы ахәыҷбаҳчахь идәықәҵахоит. Иҟоуп Аҧснытәи аҳәынҭқарратә унивирситет иҭалақәазгьы. Иҭабуп ҳәа раҳҳәоит, ҳааижьҭеи ацхыраара ҳазҭаз зегьы ҳәа азгәарҭеит ҳџьынџьуаа .